TKN รูด6% นิวโลว์ในรอบ 2 ปี 10 เดือน โบรกฯชี้ผลงาน Q4 อ่อนแอ-ตัวเลขนักท่องเที่ยวจีนยังหด
TKN รูด6% นิวโลว์ในรอบ 2 ปี 10 เดือน โบรกฯชี้ผลงาน Q4 อ่อนแอ-ตัวเลขนักท่องเที่ยวจีนยังหด โดย ณ เวลา 15.05 น. อยู่ที่ระดับ 8.40 บาท ลบ 0.55 บาท หรือ 6.15%  ด้วยมูลค่าซื้อขาย 117.87 ล้านบาท
20 ธ.ค. 2561

ผู้สื่อข่าวรายงานว่า บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 15.05 น. อยู่ที่ระดับ 8.40 บาท ลบ 0.55 บาท หรือ 6.15%  ด้วยมูลค่าซื้อขาย 117.87 ล้านบาท ราคาหุ้นอ่อนตัวแรงในรอบ 2 ปี 10 เดือนโดยนับตั้งแต่หุ้นลงไปทดสอบระดับ 8.35 บาท เมื่อวันที่ 17 ก.พ.59

บล.ซีจีเอส-ซีไอเอ็มบี ระบุในบทวิเคราะห์ว่า TKN ปรับตัวลดลง 11% ในเดือน พ.ย. โดยได้มีการปรับคำแนะนำลงไปหลังจากผิดหวังต่องบการเงินในไตรมาส 3/61 และแนวโน้มการเติบโตของจีน แม้ว่ายังคงกังวลต่อแนวโน้มผลการดำเนินงานที่อ่อนแอในไตรมาส 4/61 เนื่องจากการเปลี่ยนผู้จัดจำหน่ายรายใหม่ ยังคงมองว่าราคาหุ้น ณ ระดับปัจจุบันเริ่มน่าสนใจ ปรับคำแนะนำจาก ซื้อ เป็น ถือ มองว่าจุดเหมาะสมในการเข้าซื้อคือหลังประกาศงบไตรมาส4/61
บล.เคทีบี (ประเทศไทย) ระบุว่า ข้อมูลจากกระทรวงท่องเที่ยวและกีฬาระบุจำนวนนักท่องเที่ยวเดือน พ.ย. 2018 อยู่ที่ 3.18 ล้านกลับมาฟื้นตัวได้ 4.5% เทียบช่วงเดียวกันของปีก่อน เพราะได้รับผลดีจากมาตรการฟรีวีซ่า (VoA) โดยการเพิ่มขึ้นส่วนใหญ่มาจากนักท่องเที่ยวอินเดียที่เพิ่มขึ้นถึง 19.9% เทียบช่วงเดียวกันของปีก่อน และนักท่องเที่ยวมาเลเซียโตได้ที่ 44.6% เทียบช่วงเดียวกันของปีก่อน
ขณะที่นักท่องเที่ยวจีนยังมีการหดตัวลงที่ 14.6% เทียบช่วงเดียวกันของปีก่อน แต่เป็นการหดตัวลงที่น้อยกว่าเดือนก่อนที่ 19.8% เทียบช่วงเดียวกันของปีก่อน
ทั้งนี้ จำนวนนักท่องเที่ยวรวมใน 11M18 คิดเป็นเพียง 92% จากที่คาดการณ์ทั้งปีของเราที่ 37.3 ล้านคน (+5.4% เทียบช่วงเดียวกันของปีก่อน) ซึ่งเดือน พ.ย. 2018 ถือว่าทำได้ดีกว่าที่เราคาดไว้ ทำให้มองว่า จำนวนนักท่องเที่ยวรวมมีโอกาสที่จะทะลุเป้าหมายทั้งปีของได้
แต่ยังคงน้ำหนักการลงทุนในกลุ่มท่องเที่ยวเป็น “น้อยกว่าตลาด” เพราะจำนวนนักท่องเที่ยวจะกลับมาโตที่ระดับ 10-20% ค่อนข้างยาก และคาดว่าจะเห็นแรงเก็งกำไรหุ้น ERW เพราะได้ประโยชน์เต็มๆจากนักท่องเที่ยวที่ฟื้นตัวได้ดี ขณะที่เลือก MINT เป็น Top pick จากปัจจัยเฉพาะตัวในเรื่องการซื้อ NH Hotel